khistorydata/jeongjo-sjw-relations huggingface dataset:
정조 20년 · 목
右議政尹蓍東啓言開城留守趙鎭寬條陳册子之下備局者當覆奏矣金川之二南面及白峙鎭還屬事此議之發厥惟久矣待以代土之不侔每致海營之防啓今番則逐條給代務歸相當無損經費漸開荒廢使無掣礙之端實爲矯捄之資至於長湍之松西面昔所割給者或里數稍多或事勢難便所以旣許而屢寑之今此所請沙川以西比前定界不啻減限而本府之以敎場等四條爲願者竝在其中幅員雖蕞爾民情爲最切其在綢繆保障之道從便移屬似爲得宜請下詢入侍諸臣而處之敎以松留更爲詳陳松西割給在何時乎鎭寬曰初以分地川爲界者在肅廟辛卯更以口井峴減限者在己亥而今之所請比己亥定界又減三之二矣敎曰卿往審金川地形矣民情便否何如鎭寬曰金川一境則士族甚多不願爲松民此甚難便至於二南面內班戶絕少而小民則以松都之稅輕故頗願其移屬矣敎曰劃給二南面則松營可以蘇殘乎鎭寬曰以一年應入較應下則今此所得殆過三千庶可支存矣敎曰諸宰各陳所見行上護軍金持默曰形便之利害臣未能的知別無可以仰達者矣行上護軍李柱國曰松都幅圓本來狹小故松民之墳墓多在於大小南面且白峙鎭外險內夷可謂緊要之關阨使之專屬松營則不但形地之便好足爲防守之壯圉臣意則白峙鎭與大小南面竝屬松都恐合事宜矣行上護軍沈頤之曰臣看閱其所子審悉其指劃二面移屬從前持難者在於京司稅納營邑需用他無給代事多難便者也今此守臣之條陳皆有區處少無掣礙之端則依其請許施以爲該營蘇捄之道似合宜矣行禮曹判書閔鍾顯曰金川兩面之移屬松營臣於項年待罪居留時曾有疏請今無異見矣刑曹判書李得臣曰臣於賓廳始聞松留之言而姑未見册子不敢臆對矣行大護軍李敬懋曰臣未及詳見册子不敢臆對矣兵曹參判徐有大曰二南及白峙鎭移屬別無掣礙之端而在松都關防增重在地部稅納無損則自朝家似無靳許之事矣行護軍李漢豊曰金川大小南面及白峙鎭之移屬松都旣無他掣礙之端則其所許施恐無所妨矣行護軍徐龍輔曰向於戊戌年間因守臣疏請有大小南面劃屬之議而其時適當先臣按察海西狀聞防塞矣今此居留之臣所陳册子姑未得見其所措劃未知如何旣不識裏面無以臆對矣都承旨李冕膺曰臣之前此仰請者究其本則亦是大小二面大意旣同更無他見矣敎曰爲關防當有別般蘇弊月前賓對令守臣更具意見狀聞伊後適因新守臣之下去使之遍察形便商量事勢還朝後條陳矣所陳册子甚爲纖悉大抵爲松民興利祛瘼之方豈容暫忽而本府之放債勢若弩末關西之作錢事如贅疣旣不可以就此通變則於是乎割廩者有之損下者有之民吏漸困官村蕭然地利人和兩失其宜議者乃以金川兩防長湍一面之劃付及白峙鎭之還屬紛然爲說而年復年來尙未決定者蓋有待於駕過之時特施恩典而今則其在不遠遊之義有難爲十數日經宿之陵幸心中決定者卽出場二字向筵之發端勤諮槪示權輿之微意而新守臣所陳條件甚爲精細無損於公私有益於本府不過是劃屬金川兩面而上自地部所納以至海西營邑之用無不方便給代長湍土地亦不可以劃屬言而在本府所得不些其所許施不必靳持特依守臣所請移屬松都而宮房折受之姑許望定者爲其許民耕食輕徭薄賦行將出給於本府也竝與此條劃付本府事分付且聞諸大臣之議則無異同云此後擧行惟在道臣守臣往復停當定成事目之便否幷以此意分付守臣及兩道道臣處蓍東又啓言今因開城留守趙鎭寬册子陳聞長湍之沙川以西金川之白峙鎭與大小南面之地割屬松都事特下許施之命其田結稅納戶口軍總諸名目皆詳備於册子中而創始措置等事必多有稟旨擧行者令該守臣往復商議于京畿海西兩道臣務歸兩便成出節目從後登聞時更爲稟處之意請分付從之又啓言近來松都之文武技藝可謂於斯爲盛而至於仕路則全不檢用內外官任絕無可以屈指歷數者故渠輩率多解體攻文而獲小成則遂停赴擧武出身輩亦未聞留京從官之人朝家之軫念故都前後何如而自下不能對揚德意使緩急可恃之處齎抱才抑鬱之歎不可無一番警飭該守臣今方登筵毋論文武儒士搜訪其有實才者使之論列陳聞以爲收用之地東西銓大政時松都人檢擬承傳另念奉行之意請一體申飭敎以誠如卿言人才之不能登庸未有若近日之寂寥今世雖有故處士徐敬德以今俗習熟肯擬以官職而請贈議政乎向者朴載熙之持除訓鍊副正者意在隗始武弁若此文臣何異守臣旣承筵敎其所搜羅選進之方莫或泛忽而文武班族外如膂力身手之可合援用者亦豈無其人古之劉克良起自微匹至經銀臺此尤師古之一端竝以此意知悉
정조 20년 · 강
飭關西道臣搜訪人才以聞
정조 20년 · 목
右議政尹蓍東啓言我聖上一視西北入才每加意收用故北道則無論內外職文蔭武來仕者果有疏通之效西路則文武大小科人員倍多而率皆抱紅牌老於牖下蔭仕則絕罕焉甚非所以柔遠剔幽惟才是用之意吏判纔按廉關西而歸卽入於銓必多有留意採訪之人注措之際另加檢擬仰而承朝家前後申飭之意俯以慰一方積滯向隅之情恐爲目下當務請以此分付敎以卿言深得以人事君之體向以諸道人才之搜訪飭諭申申者豈忍徒侈觀瞻以今之俗變今之規則其要莫過於開着心胸恢着地步使朝廷用人之局量無若近日之至窄而極狹大抵才分不係世類且況遠近何異至於本道人才觀於故司業鮮于浹故直長黃順承輩之登庸而尤可騐知今番則嚴飭道臣須以一方之所稱善者悉心採訪狀聞以爲別般收用之地
정조 20년 · 강
命槐院撰咨傳給鳳城將致于北京
정조 20년 · 목
右議政尹蓍東啓言新皇帝三大節表式頒發事禮部咨文出來矣以承頒之意請令槐院撰出回咨正書安寶後定禁軍騎撥下送灣府使之傳給鳳皇城將處以爲傳致北京從之
정조 20년 · 강
命承文博士申星模拿處
정조 20년 · 목
右議政尹蓍東啓言昨今年慶科及重試對擧別試榜出後分館宜卽爲之而尙未擧行聞上博士在鄕有病故而然今不可一任其遷就請承文博士申星模申飭上來使之卽爲擧行敎以依例拿處
정조 20년 · 강
遞禁衛大將李敬懋捕將之任
정조 20년 · 목
右議政尹蓍東啓言禁衛大將李敬懋方兼捕將之任當此詗緝申飭之時本營劇務自有相妨請李敬懋捕將之任今姑許遞從之
정조 20년 · 강
命諸道薦進人及外此可合別技需用者令廟堂嚴飭銓曹先從兩南收用
정조 20년 · 목
敎曰今因右相言以關西人才別般搜訪於文武科臼之外有措辭飭諭者關西夫子豈獨專美於古則誠心求之必有其人而因此又有提敎於筵席者兩南久未聞山林之選南臺之通若此而向來拔例勤諮之意其可曰有實效乎近日諸道薦進之人當次第收用而外此可合於別技需用者令廟堂嚴飭銓曹先從兩南期於對揚
정조 20년 · 강
遞刑曹參議南公轍
정조 20년 · 목
因公轍違召敎曰聞其實病無以出肅云許遞今日政差出待下批牌招察任
정조 20년 · 강
有政吏曹判書金載瓚參判黃昇源進
정조 20년 · 목
以魚用謙爲承旨李益恢爲掌令張至顯爲副校理趙德潤爲修撰金持默爲判敦寧姜彝正爲左尹韓用龜爲刑曹參議閔鍾顯爲判義禁李聖圭爲知義禁
정조 20년 · 강
以崔獻重爲承旨前望也
정조 20년 · 목
因該府頹戶別單敎以恤典令該廳卽爲分給事分付○賑廳啓言西部全家頹壓二戶全幕頹壓十四戶各錢二兩完少頹多三戶三四間中完多頹少二戶各布一疋南部完少頹多一戶三四間中完多頹少一戶各布一疋北部完少頹多一戶三四間中完多頹少一戶各布一疋合錢三十二兩布九疋恤典依例分給又啓言東部完少頹多一戶布一疋西部全幕頹壓二戶各錢二兩完少頹多二戶三四間中完多頹少五戶各布一疋北部全家頹壓二戶各錢二兩合錢八兩布八疋恤典依例分給
정조 20년 · 강
吏曹參議韓晚裕上疏辭職賜批
정조 20년 · 목
疏略曰臣於見職乃是僨敗之地未免僇辱之人有時追思怛焉傷痛昨夏一出抑有說焉乞養得請之後一向撕捱則旣無出場之期難諧得郡之願所以暫時冒膺一麾出守誠以情理之切急於人而時易失也踪跡之難久於朝而出可遠也若以前日之出而今又冒出則孰諒前日之爲親暫膺非出於貧榮而冒進也哉況臣方在解由未出之中則揆以格例自在當遞伏乞亟命鐫改臣職名批以解由勿拘爾其勿辭察職
정조 20년 · 강
勘放金吾時囚李道善
정조 20년 · 목
義禁府以道善杖八十收贖奪告身三等啓
정조 20년 · 강
命左捕將徐有大兼察右捕將
정조 20년 · 목
承旨成種仁啓言右邊捕將李敬懋許遞事命下矣出代間何大將兼察乎敎以左大將兼察種仁待左捕將徐有大牌招聽傳敎從之
정조 20년 · 강
召見諸承旨于誠正閣命都承旨黃昇源下禁府囚之南間諸承旨幷遞差尋命置之
정조 20년 · 목
持公事入侍也◯予命承旨書沁留狀啓判付昇源等起伏欲有所奏予曰沁留狀啓旣云四轎之還入防守則到今更有何可言之端乎卿等事萬萬駭然矣◯敎以都承旨爲先下義禁府囚之南間諸承旨爲先遞差又敎曰知申今日擧措太不知嚴畏之義極爲駭然而今番事端皆欲無頉則豈有異同承旨等處分姑置之
정조 20년 · 강
召見濟州判官朴鼎元于誠正閣仍命鼎元仍任前職濟州判官之代口傳擇差
정조 20년 · 목
予謂鼎元曰聞爾在嶺南云然否對曰然矣予曰遠外之人越溟作宰必有事勢掣礙之端當有下敎矣◯敎以濟州判官仍任前職今該曹口傳擇差
정조 20년 · 강
江華留守金履翼以還營馳啓命持事例册子數日後來待
정조 20년 · 목
該留守狀啓以爲一轎雖已下來當初三轎之分從他津路之狀憂憤震剝不敢晏然當日卯時量難營上去敎曰載轎船隻之一如官行之樣卽內需司奉命官員齎持啓下公文分騎各船也渠輩雖卑微旣曰奉命名以官員則擧碇行船用奉命官行之例事理卽然其去向之處何難知得大抵分送各歧者亦出於爲脫瘴鄕而事勢所驅又不得不勉屈初意則卿之上來殊無意味若非昨日大臣之擧措其還何待更敎卿其知悉復路以爲爲人臣草莾君命弁髦王言者之戒事回諭又狀啓以爲臣到通津府得接中軍金璿等所報則當日巳時量奉標信官員二員領一飾轎越津午時量官員二員領一飾轎秣馬將往本府申時量奉標信內司別提二員領一飾轎越津竝與去月二十九日一飾轎而合爲四轎臣則酉時量還發還營嚴飭防守計料敎曰狀辭雖甚張皇轎數可謂無差鄕且還營今則妥帖稍俟數日依前廟堂知委持事例册子須卽來待事令廟堂行會
정조 20년 · 강
諭領議政洪樂性判敦寧金履素判府事李秉模右議政尹蓍東還爲入城
정조 20년 · 목
昨夕諸大臣以沁留作日狀啓事來會朝房予下嚴敎于政院使之還第是日曉又因沁留離營上去狀啓更會朝房旋因沁留還營狀啓退歸予以諸大臣擧措之顚錯諭入侍承宣使之傳之政院以領議政洪樂性判敦寧金履素判府事李秉模右議政尹蓍東出城及領右相命召來納啓敎曰思傳設爲九經之目以訓有天下國家之人而敬大臣居其一大抵大臣處百僚之上以敬一字事一人一人者亦以這一字醻之相須共成之義有如是萬有一大臣不敬一人一人者雖飮致敬於大臣得乎國而無九經其國爲國卿等曾或聞之乎昨夕去夜至于今曉卿等之事欠敬乎不欠敬乎再昨之相率還第卿等之秉執在於予言不敢謂不信而其後別無新出之事端何爲而齊集闕外又何爲而旣退又集至發二品來會之令乎若以沁留之初狀再啓爲動心之端而體貌之顚倒有不暇顧忌云爾此亦有大不然者勉循之敎旣在再昨日卿等赴公之後縱卽還發計程必未及於沁啓封發之時事勢之如此輿儓亦能知得以卿等老成籌識寧或念不及此乎然則再昨之還第何所據也昨今之屢會何所當乎再昨之篤信如非直箇篤信昨今之奔遑必是備例奔遑二者之中無辭可解於是乎卿等能敬予一人乎寒心云云猶屬歇後到此予雖欲致敬於卿等用武無所猶且兢兢於九經之不可闕一兹遣史官傳諭此意時任大臣許還傳命召更有些毫煩浼於此時九經自九經國體自國體何顧於食言司官已令政院招待卿等知悉入城事一體傳諭於出城諸大臣又敎曰聞傳諭史官回奏之言大臣以傳諭可語中有難安處爲言傳諭中數可抹下此意使之知悉入城後去就依例書入○啓辭批答中大臣不敬一人一人者雖欲致敬於大臣得乎十八字援之
정조 20년 · 강
左議政蔡濟恭上箚引咎且請江華中軍金璿竄配之典賜批
정조 20년 · 목
箚略曰卽伏聞時原任諸大臣以昨會闕下今日朝筵聖敎截嚴幷皆逬出城外臣不勝驚悚之至昨日僚相以啓語疑眩不可不會朝房相議之意書報於臣而臣適病發無以起動不得隨其後今乃因昨日之會諸僚相承此嚴敎臣若欲同爲引義則身不赴矣法就不可與同若欲晏然在家則臣之所秉義理與僚相無少異同以賤疾而不能參座豈足爲可恕之端乎自念情勢進退維谷罔知攸爲伏乞亟削臣職以安私心以警具僚焉仍念此時防守何等嚴密則凡係約束遮截一府之內惟中軍是恃而況上營空虛之時其所擧行尤不容毫忽疏慢聞中軍金璿當此之際袖手傍觀有若不關自已事者然事之駭痛孰甚於此臣謂當該中軍亟施竄配之典斷不可已矣批以中虛爲誠之象上巽然後下說中實爲孚之象益缶然後有吉否德忝位誠未相孚致令任股肱之託者折旋未盡中矩而朝筵無隱之諭添一情勢蒼黃出城重駭瞻矚靜言思惟予甚靦然此際卿又以不同其退尋箚自引過矣過矣附陳金璿竄配事渠其敢容喙下手於其時乎不允卿須安心竢間視事仍命遣史官傳諭
정조 20년 · 목
自開東至巳時測雨器永深三分
정조 20년 · 강
召見諸承旨及藥院提調沈頤之副提調李冕膺開城留守趙鎭寬于誠正閣
정조 20년 · 목
諸承旨持公事入侍藥院請診也○頤之問候予曰所居之殿甚低窄爲遠曝陽加簷於短椽非但不足以避暑每値雨澇屋漏床床緣此間多失睡之時矣予謂鎭寬曰金川二面劃屬事於卿與有榮矣幾年未就之事卿能準請松民必以卿爲永世之頌矣鎭寬曰闔境攅手相告胥悅矣予曰此亦敷惠之一端初意則齊厚陵展謁時以駕過之地施惠矣旣非遠遊之時故趁今許劃莫非慈恩之覃曁也須以此意聚會父老丁寧曉諭也
정조 20년 · 강
汰假注書吳泰曾禁推承旨成種仁
정조 20년 · 목
政院啓言昨日松營事詢問也兵曹參判徐有大奏語全然落漏事極可駭當該注書吳泰曾所當重勘而本院請推外無他罰何以爲之敎以注書汰去當該承旨禁推
정조 20년 · 강
罷兵曹參判徐有大職重推前承旨成種仁
정조 20년 · 목
敎曰捕將何等重任出代之間猶有兼察之式則法意之不可暫刻曠務可以知之且況判堂上來間代行亦有下敎則何必番番提敎而敢以太酸之處義反爲酬應之致煩文宰猶不敢況武將乎兵曹參判徐有大罷職其代前望單子入之今將夜深待下批卽爲牌招兩捕將之代斯速擬入待下批牌招傳授命召及大將牌傳令牌該房之吞棗含糊不可無飭而旣置對爲先從重推考
정조 20년 · 강
遞承旨崔獻重以李祖承李昌漢爲承旨李亨元爲兵曹參判竝前望也
정조 20년 · 목
敎以總戎使姑勿出代御營大將兼察牌招聽傳敎
정조 20년 · 강
各部摘奸史官尹致永金履載徐俊輔吏曹佐郞李勉昇等進書啓
정조 20년 · 목
致永書啓以爲臣敬奉聖敎馳往南部城外一一摘奸則城外異於城內雖曰至窮至殘之類山落江村俱有依賴或園圃挑菜或麥田拾穗或傭杵賃布或負薪織屨其所生活亦足糊口故竝不得擧論頹戶秩九戶已蒙恤典四戶未蒙恤典○履載書啓以爲臣敬奉聖敎馳往東部城外一一摘奸則往十里以內率多隸籍而沾料者往十里以外則散處郊野民皆業農方此年麥刈穫之時婦孺利其滯遺丁壯力於傭作比之城裏居民束手飢餓者不啻倍勝頹戶秩十五戶已蒙恤典四戶未蒙恤典貧戶秩三戶已蒙恤典四戶未蒙恤典○俊輔書啓以爲臣敬奉聖敎馳往北部城外一依城內例頹戶及貧窮無依之類詳細探察頹戶秩十五戶貧戶秩三十戶○勉昇書啓以爲臣敬奉聖敎馳往西部城外沿江各部一一摘奸開錄于左頹戶秩二十二戶已蒙加恤典二十九戶已蒙原恤典九戶未蒙恤典貧戶十三戶○敎曰今下史官書啓依朝筵下敎於知申者擧行事分付○賑廳啓言取考摘奸史官書啓則頹戶東部十五戶南部十一戶北部十戶各元恤典錢二兩加給錢一兩因漢城府別單及宣傳官書啓已爲題給而全頹戶北部一戶元恤典錢二兩加給錢一兩完少頹多東部一戶俄因漢城府別單元恤典旣已擧行故只加給錢一兩南部一戶完多頹少戶東部一戶北部四戶各元恤典布一疋加給錢一兩一體分給貧戶東部三戶北部三戶因宣傳官書啓各米四斗昨已題給而其中東部五戶南部一戶北部二十七戶各米四斗依例題給而東部南部北部三部分送本廳郞官于各其附近處一一分給敎以先往之宣傳官若能周察豈有追去史官査出加現之擧乎當該宣傳官等令政院指名捧現告降定最遠洞里任掌之役待快晴民皆安堵然後令漢城府草記分揀此後更察史官勤慢又或如彼當施加等之律以此嚴飭
정조 20년 · 강
命江原前監司李秉鼎待其宥還削去仕版罷刑曹判書李得臣參判尹弼秉參議韓用龜
정조 20년 · 목
刑曹啓言杆城罪人崔進吉打殺韓進得節次旣已箇箇承款詳覆施行檢驗取招法意嚴重則今此崔進吉行凶時用杖等事至問於其弟龍進者有違格例請當該初覆檢官竝令該府拿問處之敎以兩檢官之取招於正犯之弟雖違格式不得不取招之意已措語於問目容有一分可恕爲先從重推考爲道伯者自初檢狀勿捧俾勿更犯於覆檢則違式捧招豈登鐵案乎至於勿拘日次使之加刑其爲越法而壞律不但有浮於檢官之做錯彼而論罪此而闔眼平允之義固如是乎大抵日次勿拘朝家之所不能爲者身爲按道執法之任者無難題送此路一開後弊何限當該道臣所當援例嚴勘而闖呈一疏名編罪籍姑無加施之律待其宥還削去仕版卿等爲先一竝罷職以爲掌法之臣議律不審者之戒情節絕悖獄則未具嚴飭新道伯更爲具格捧招狀聞後報議政府施行
정조 20년 · 강
慈宮進御瓊玉膏命副提調李冕膺監劑
정조 20년 · 목
敎以慈宮進服瓊玉膏初欲仰體慈意勿令提擧入來監劑事體不然提調依例監劑而年老副提調別省記監劑處所籠山亭爲之按曆來月初九日爲吉以此日監劑
정조 20년 · 강
命時囚申星模分揀槐院分館卽速擧行
정조 20년 · 목
因星模囚單敎以分揀放送使之卽爲擧行
정조 20년 · 목
自開東至巳時測雨器水深三分
정조 20년 · 강
勘放檢閱吳泰曾金履永
정조 20년 · 목
政院啓言檢閱吳泰曾金履永等上疏批旨所辭依施事命下矣何傳旨捧入乎敎以渠等旣請出位言事之律而律無可施令該府傍照可引之律草記○義禁府啓言取考律文則大明律有曰若越理犯分侵人職掌行事者笞五十矣吳泰曾金履永等請以此律傍照勘處允之敎以以私罪施行又啓言吳泰曾金履永等拿囚而竝以私罪各笞五十收贖解見任放送
정조 20년 · 목
景慕宮夏享在再明也
정조 20년 · 강
領議政洪樂性判敦寧金履素判府事李秉模右議政尹蓍東聯疏賜批
정조 20년 · 목
疏略曰臣等昨日負犯死無以贖其罪之萬一當事迷闇若無主宰天奪其魄者然乃以如綸如綠信四時堅金石之王言未能奉持遵守撓攘奔逬不覺其爲不敬之歸臣等雖不忠無狀平昔之欽仰我殿下信服我殿下自以爲人莫如我雖以恒情宜不有此而每於此事之當前神魂已自先爽隨處顚錯終犯罔赦之科旋雖回悟尙亦何及逬出都門惶恐俟命聖度天大鈇鉞不加渙發數十行恩旨所以牖誨而鐫責之者發育之仁而霜雪之威也旣又有十八字拔之之敎臣等聚首莊讀以汗以涕亟欲進伏刑章以彰其慢而不可得區區行止於此而益無是當之處然顚倒去就其失也小更事煩浼其罪也大燈乃章皇入城縮伏私次伏乞亟命有司議臣等當伏之律復或曲諒其臍噬指咋始迷終悔之實不欲重罪以加之則亦望略施譴罰以禮責免使臣分粗完朝體益尊批以當局者迷自是格言所以致此亦由否德在卿等果何有望須安心視事仍敎曰此批答遣史官傳諭入此月以後膈氣如期明日宮亨與省牲省器而亦不得爲之此時豈可以卿等處義作爲酬應之端竝以此意知悉事一體傳諭
정조 20년 · 강
遣承旨馳詣景慕宮奉審摘奸
정조 20년 · 강
召見藥院提調沈頣之副提調閔台爀及禮曹判書閔鍾顯于誠正閣
정조 20년 · 목
藥院請診也○予謂鍾顯曰適當此月膈氣如期而作閟宮夏享未能展誠矣卿旣以獻官進去隨事檢飭另加致齋期於利成可也
정조 20년 · 강
召見京畿監司金文淳廣州留守徐有隣整理堂上徐龍輔直提學李晩秀于便殿
정조 20년 · 강
全羅監司徐鼎修濟州牧使柳師模以別下賑資穩泊島中二邑牟麥豐登馳啓命師模益察民情更爲登聞
정조 20년 · 목
該監司該牧使狀啓以爲濟州入送別下錢椒貿穀幷船價二千三百四十九石逢載於本州船今四月十六日自所安島發船風勢利順十七日穩泊於禾北浦及朝天館島中牟麥亦旣登熟敎以濟州新牧使柳師模所領別下錢椒貿穀載運船隻去月十六日發船其翌一齊穩泊於朝天館等處而三邑麥農亦皆登稔適察民勢無難保之慮云於是乎耽羅賑捄可謂能事畢矣夙宵用心之餘豈勝喜幸道臣守臣狀辭旣如此則其所回諭何可踰日卽令廟堂申明嚴飭守臣到任以後益加採察民情差待牟麥快熟島民人安更以島中形止一從所見狀聞事分付
정조 20년 · 강
各陵端午典祀官及太常郞施賞有差
정조 20년 · 목
健元陵典祀官金銑內下胡椒三升造果熟手木布各一疋貞陵典祀官鄭景祚內下端午扇三柄造果熟手木一疋獻陵典祀官鄭魯榮內下端午扇三柄造果熟手木一疋宣陵典祀官朴瑞源內下端午扇二枘造果熟手布一疋靖陵典祀官鄭觀輝內下端午扇三枘造果熟手木一疋禧陵典祀官金和鍾內下端午扇二枘造果熟手木一疋溫陵典祀官宋文述內下端午扇二枘造果熟手布一疋泰陵典祀官洪樂敏內下端午扇三枘造果熟手木一疋長陵典祀官呂駿永內下端午扇三枘造果熟手木一疋明陵典祀官尹益烈內下端午扇二枘造果熟手布一疋惠陵典祀官洪克浩內下端午扇二柄造果熟手布一疋奉常寺久任郞廳李東植內下胡椒三升端午扇二柄
정조 20년 · 목
因監察茶時啓辭敎以未署經守令有之云與諫臺在外人竝許遞今日政待下批與未肅拜人員牌招
정조 20년 · 강
仍任吏曹參判黃昇源
정조 20년 · 목
敎以吏曹前參判黃昇源仍任前職牌招開政
정조 20년 · 강
特許沁都還穀加分一千五百石
정조 20년 · 목
從該留守金履翼狀請也
정조 20년 · 강
諭平安兵使任嵂勿待罪
정조 20년 · 목
嵂以龍川府使黃仁煐彌串僉使任尙珍輕先決棍惶恐待勘馳啓有是命
정조 20년 · 강
命刪大臣出城時傳諭中句語
정조 20년 · 목
敎曰昨聞筵臣言大臣之難安者卽於是乎以下數句云早知如此則何難拔之令入侍承宣一例拔之此意令備郞傳于領相仍令諸大臣聞知○傳諭中無辭可解下自於是至歇後十九字拔之
정조 20년 · 강
有政吏曹參判黃昇源兵曹判書具㢞進
정조 20년 · 목
以趙尙鎭爲承旨朴宗來爲大司諫李儒修洪受浩爲掌令李瑞朝姜彙鈺爲持平鄭魯榮爲正言李翊模爲校理朴鍾淳爲副校理金近淳爲修撰金熙來爲副修撰申光履爲工曹判書沈煥之爲知經筵尹弘心爲興海郡守李光鉉爲濟州判官洪明浩爲左尹林道浩爲都總管具世勣爲副總管洪周萬爲同知申應周爲訓鍊都正蔡顯五爲慶尙右兵虞侯
정조 20년 · 강
遞承旨李益運李肇源以曺允大金翰東代之竝前望也
정조 20년 · 강
命前監察李宗烈待窠收用
정조 20년 · 목
吏曹啓言濟州判官朴鼎元有仍任前職之命矣監察李宗烈除拜原望筒勿施仍任下批敎以無異無故作散待窠收用
정조 20년 · 강
召見下直守令興海郡守尹弘心陰城縣監盧于誠正閣
정조 20년 · 목
予謂弘心曰興海弊邑而近來作宰者無以善治間蘇弊未易期爾須勉爲之予謂▣曰邑事必有所聞昨年告歉之後今春麥事果何如▣曰春麥方占大豐云矣
정조 20년 · 강
命金景煥付虛司果待窠陞實三館參下權知未免新在鄕者各別尋擬於堂后假官
정조 20년 · 목
因假注書望筒敎曰參下文臣之除非翰注抄啓文臣外獲登筵席習知筵體者唯堂后假官一路則近來擬望亦多偏甚如廳任之緊窠生疏者雖難竝與其外注書而鄕人與權知三館之時任前銜諸人不得輪爲豈不駭然乎前此提飭何如則又焉敢如此此後各別嚴飭今日注書之望記有而提問則何以示信乎年前旣以收用屢有筵敎先自此人爲先付虛司窠待窠陞實而三館參下權知未免新在鄕者各別尋擬
정조 20년 · 강
命承旨曺允大推考前檢閱金履永口傳還付注書吳泰曾仍察假注書廳任
정조 20년 · 목
敎曰解見任翰林旣過一政則政院當請還付而不爲有違格例該房承旨推考還付則太過兩人中實官口傳還付一人使之仍察廳任還付之實官牌招
정조 20년 · 강
以趙弘鎭爲司諫李寅采洪光一爲持平竝前望也
정조 20년 · 목
政院以守令署經有命而臺諫無故者只有獻納柳頤玄掌令洪受浩無以備員署經啓敎以山林外在外人許遞前望單子入之與未署經臺諫一體牌招仍令署前行公前望以弘鎭等批下
정조 20년 · 강
遞修撰宋翼孝校理鄭東觀仍飭違牌玉堂備員入直
정조 20년 · 목
因校理李翊模副校理朴鍾淳修撰金近淳副修撰金熙采違牌敎以豈可無端違牌傳旨勿施更以前牌嚴飭使之入直○敎以旣知其情病亦有肅拜後許遞之敎兩玉堂許遞違牌諸玉堂牌去來催促使之備員追省記入直
정조 20년 · 강
推違召兩司飭令署經
정조 20년 · 목
因大司諫朴宗來正言鄭魯榮掌令李儒修違召能職傳旨敎以只推更爲牌招使之署經
정조 20년 · 강
命犯夜人咸興全鳳至令兵曹給糧下送
정조 20년 · 목
一所巡廳以幼學全鳳至昨夜犯夜被捉啓命令兵判査問其果有班名與否以啓兵曹啓言全鳳至冒稱幼學委折査問則所供以爲咸興世居鄕族曾經書院齋任年今七十云當依勸武例重棍而年歲旣滿七十請移送法司照法懲治敎以何足責卿其給糧下送本鄕
정조 20년 · 강
推全羅監司徐鼎修命所請牟還待秋作租事更爲磨鍊以聞
정조 20년 · 목
備邊司啓言卽見全羅監司徐鼎修狀啓則以爲道內各邑鎭牟麥被損最甚處卽今所見已判失農此時牟還若令及期畢納則窮夏民情實難支保就其當捧條中姑許參量作租待秋竝捧事請令廟堂稟旨分付矣今年湖南麥農少遜於常年則牟還之及期準捧其勢似難然牟還作租本有多少難便之端不特爲秋事之未能預料而已且作租之請自前必枚擧邑名穀數而陳請卽諸路事例而今此酌量分數擧行後修成册云者事屬不察該道臣推考某邑鎭幾包穀量宜磨鍊更爲狀請後稟處之意請分付允之
정조 20년 · 강
遞承旨閔台爀韓用龜金翰東以蔡弘遠鄭尙愚李勉兢代之竝前望也弘遠尋以違召遞飭違牌玉堂行公
정조 20년 · 목
校理李翊模副校理沈奎魯朴鍾淳修撰金近淳副修撰金熙采違召敎曰其中有實病者許遞如金近淳朴鍾淳所謂情勢不但朝禁至嚴旣無請勘之律名將以何事作爲處義乎副校理朴鍾淳與修撰金近淳只推更爲牌招入直則校理沈奎魯則七十老相猶且穩稅年少新進敢稱路憊乎違牌勿施前牌嚴飭副修撰金熙采引義有關事面違牌亦爲勿施使卽出肅入直
정조 20년 · 강
飭大司成尹得孚肅命
정조 20년 · 목
敎曰除拜之後尙不出肅大司成牌招察任
정조 20년 · 목
因李道善囚單敎以連値齋日時囚保放
정조 20년 · 강
遞承旨曺允大推承旨趙尙鎭
정조 20년 · 목
因承旨曺允大違召敎曰旣知情勢牌招啓辭以許遞使之書下則錯傳例批當該承旨及司謁推考批答改書出其代與未差之代今日政差出
정조 20년 · 강
命吏曹判書沈煥之辭疏捧入待批下牌招開政
정조 20년 · 목
政院啓言吏曹判書沈煥之參判黃昇源再違召啓敎曰參判更爲牌招朝體莫過於體統則吏判辭疏之見阻云者間甚駭然猶以涉禁爲慮問之則無是云然而阻閽有關後弊門將推考原疏捧入待批下一體牌招開政
정조 20년 · 강
遞承旨趙尙鎭李晉秀李勉競
정조 20년 · 목
玉堂不卽承牌政院啓請推考命原啓辭還下當該承旨許遞○敎曰右承旨病狀供職非所可論許遞
정조 20년 · 강
命堤川進士金珩吉明日待令新昌幼學成時柱溫陽幼學李建胄俟間起送
정조 20년 · 목
吏曹啓言卽接忠淸監司林濟遠移文則堤川進士金珩吉新昌幼學成時柱溫陽幼學李建胄有起送之命而珩吉前已上京仍留泮中時柱母病危綴無以離捨建胄素抱貞疾一味委頓不得不俟少間上去云矣敎以在京人明日待令其餘二人俟間起送後狀聞事分付
정조 20년 · 강
命中使之以嶺南築堰事手本人令內侍府嚴勘仍卽知委于咸安等十三邑
정조 20년 · 목
慶尙監司李泰永狀啓以爲備局關內卽接咸安昌原草溪靈山梁山玄風金海漆原宜寧昌寧密陽晉州星州十三邑民人等張載坤等所志嶺湖之界有智異山湧泉乃作長江直下於晉州至金海一經潦水則十三邑沿江田畓盡爲水沈耕種各穀一不掛鎌此江上流有晉州廣灘及紙所頭爲名地兩岸高峻地勢猍低中有平凹處由此疏鑿而決水導之泗川大海勢若建瓴距海不過二十五里疏鑿處亦不過一馬場而疏鑿後築堰於紙所頭之下使不得從濫則十三邑許多水沈處將作良田云故起送褊裨另加採探嚴飭守宰各親審察則地勢民情與議者之言大相逕庭今夫廣灘之堰雖築而洛東之下流自在紙所之項雖鑿而助曲之地脈漸高則舊浦之沈墊無所加損而新港之疏瀹難以利導又況頭流南派發源旣遠至于廣灘崖麓相綰湍流甚駛今雖藉丁夫之力障其下流就平凹之處導其廻瀾而一經夏潦上流急漲則其勢必至於潰決而後已畢竟受害有甚於未防之前而該邑城池據在下沿汎濫之患在所不免且以紙所可鑿處言之距海門一舍之地地勢漸高水道往往有閼固不可以十三邑民剗平其地其云十三邑蒙利者咸安等九邑在南江下流容或爲說至於星州等四邑處於洛東上流初非可議所謂張載坤姓名不載於帳籍行止殆近於虛謊敎以觀於手本推以事勢豈不知虛謊莫甚而該宮事體與他宮房自別不問該道徑先立落有非重所重之意雖有措辭判下欲待該道狀聞後處之今見査啓不出所料近來似此奸弊何等嚴飭所謂陳告人四口一賞之法亦爲勿施則乃敢上言又敢呈訴民習可惡而奸民何論當該次知中使令內侍府各別嚴勘此後更以此等虛謊之事手本則當該中使施以加等嚴處之律此意行會該道俾卽知委十三邑倅等處
정조 20년 · 강
特許海西還穀加分六千石
정조 20년 · 목
備邊司啓言卽見黃海監司徐邁修狀啓則以爲本道還穀本自不敷見今巡還已盡麥嶺尙遠農民接濟惟在分糶道內會付各穀留庫中限六千石特許加分事請令廟堂稟旨分付矣排巡之還分已盡麥事之登場尙遠農糧告乏民事切急道臣陳請尙云晚矣諸路已例亦足爲據請今姑依狀請許施俾得計戶量穀平均分排還巡無令間斷農務另加勸飭允之
정조 20년 · 강
廣州留守徐有隣以添餉條代錢分給馳啓
정조 20년 · 목
該留守狀啓以爲臣於昨年冬釐弊狀啓時以添餉條出給吏隸閑散人之謬例永爲革罷米太間隨其豐歉以錢分俵於民間待秋收捧又以代錢分給時具由狀間之意一體定式狀請蒙允今年餉條之可以作入者以米則當爲三百五十石以太則當爲七百石而目今米價則騰踊太價則稍低當以太爲歸而牟麥未盡熟之前民間亦有艱食之患故太一石價錢以二兩準定例磨鍊合太七百石代錢一千四百兩計戶計斗別巡分給以爲依狀請內辭意待秋成畓登則以米準折代捧田熟則以太仍爲捧上計料
정조 20년 · 강
魚面鎭把守將李健秀以厚州形便書陳于備邊司
정조 20년 · 강
命以皇明太祖高皇帝忌辰日親行望拜禮於北苑
정조 20년 · 목
政院以初十日太祖高皇帝忌辰日親行望拜禮取稟敎以謹當躬行矣
정조 20년 · 강
罷掌令李儒修持平李寅采職
정조 20년 · 강
命前禁軍別將柳孝源仍任擧行禁軍口傳事
정조 20년 · 목
敎以昨冬以後龍虎營禁軍等口傳一竝勿施前別將仍任擧行令兵判草記
정조 20년 · 강
召見右議政尹蓍東江華留守金履翼于誠正閣
정조 20년 · 목
政院啓言右議政尹蓍東有稟達事來詣請對敎以近有所進荼湯不過暑節例症明日行禮豈可不爲乎次對久曠廟務多滯且旣入來登筵時未四啓公事亦爲稟處○蓍東問候予曰膈氣如期煩渴甚苦連進茶飮尙未差勝矣予曰淸白吏薦何以爲之此是極選當以簡爲主矣以予所見如黃仁儉之淸約自持居家行誼無愧古之孝廉而今薦無一人擧似其名者卽此亦可見其當入而不入不當入而入者多矣蓍東曰向者李秉鼎處分傳敎逆詐二字有非人臣所可承聞者恐合有反汗之道矣且從前沁留上來之時輒有一番風波先事之慮人孰無之特秉鼎先之向日處公恐涉過中矣予曰向筵已論之矣予命履翼進前詢沁都農形及軍器船運形止蓍東曰沁留上來已過三四日外間亦不無驚訝之色矣予曰有事時往來全出於恐或傷人苟且彌縫之計而無事時亦豈無閒漫往來乎
정조 20년 · 강
命魚面把守將李健秀所陳厚州諸條關問該道道帥臣論理狀聞後更爲稟處
정조 20년 · 목
右議政尹蓍東啓言頃因備局啓目判付厚州民人許入事使魚面把守將李建秀書陳矣卽見其報來之圖本及册子則無論厚州與長津三甲山川形便民戶事情措處當否皆詳悉論列無餘蘊而其中甲山烏梅江以西之割屬三水三水別害鎭之割屬長津係是土地分劃其在審愼之道有難遽爾許施請以其所陳諸條關問于該道道帥臣與三甲長津三邑爛熳商確具意見論理狀聞後更爲稟處從之
정조 20년 · 강
特許統營軍錢米留庫條姑爲盡分計年取耗以充半分之數
정조 20년 · 목
右議政尹蓍東啓言卽見統制使李得濟所報則以爲昨年以將士接濟之無以拮據本營軍錢米五千石報司取用從便充補爲計而顧今營樣他無可爲留庫中加分曾多已例今亦依例盡分其折半應分耗自歸年例支放之需其折半加分耗作爲添補元穀之資不過七年當盡報五千石之數自明年盡分充補後依例半分爲辭矣年限旣不太遠支放與添補亦皆據例而爲請今姑依報許施爲先成節目使之報來年年添補形止待磨勘報于本司俾不得違越年限還作半分之穀實爲使當從之
정조 20년 · 강
以先朝丁卯豊原府院君趙顯命所陳故副提學李秉泰故判書尹容故判敦寧鄭亨復故左尹韓德弼故兵使許晶選淸白吏
정조 20년 · 목
右議政尹蓍東啓言先朝淸白吏薦雖不得備例抄啓至丁卯九月豊原府院君趙顯命以右相陳達故副提學李秉泰故判書尹容故判敦寧鄭亨復故左尹韓德弼故兵使許晶淸白名於朝紳建請在世人陞資作故人錄後蒙允而皆是二品以上議薦中人則便是已經抄啓今不必更爲擧論此五人以先朝淸白吏選錄案恐合事宜矣從之
정조 20년 · 강
仍任濟州前判官趙敬日
정조 20년 · 목
右議政尹蓍東啓言濟州前判官趙敬日以馬牌上送船隻漂失事本牧狀請拿處出代矣爲人精詳可堪字牧之任而本律其因水火盜賊毀失有顯跡者勿坐云就理之後則自當白放本州荐歉之餘往赴屬耳而旋卽遞代迎送之弊不可不念請今姑仍任從之
정조 20년 · 강
飭備堂李冕膺行公仍差羅里舖句管堂上
정조 20년 · 목
右議政尹蓍東啓言備局堂上李冕膺以父子之名同入座目爲難安逡巡而姑不行公矣取考本司謄錄則自前多有如此情勢而循例行公者請此後申飭俾勿撕捱羅里舖句管堂上有闕之代仍爲差下使之察任從之敎以遠例姑無論卽今領相有父子一時竝爲行公之例嚴飭使之行公
정조 20년 · 강
削禁軍別將柳孝源職
정조 20년 · 목
右議政尹蓍東啓言昨今年來禁施之無端除汰其數夥然今伏承昨冬以後口傳一竝勿施之敎渠輩之出死入生回嚬爲笑臣不勝欽仰感頌其還屬等事兵判自當擧行而臣於此有事關體例不得不論勘者該別將柳孝源處事多誤者故臣果筵白請惟則事當知警受而爲過亟思善處之圖而曾不數日又復多數除汰爛熳口傳悍然自是必欲角勝其漸不可長其事極不韙前者之特敎譴罷今日之更命仍任臣非不知聖意有在而此與牙妄所犯有異不可仍置請禁軍別將柳孝源亟施削職之典敎以卿以朝體如是論奏敬大臣之道不可不從矣
정조 20년 · 강
命李明淵林漢浩金履喬任便還來
정조 20년 · 목
右議政尹蓍東啓言臣俄以李秉鼎事陳達而未蒙允許實深惶悚而如李明淵林漢浩金履喬以時任玉堂重臣陳疏被罪之後何敢不論救乎嚴敎逐送已違優容且其行遣不分東西地方只定遠近里數使罪人靡所止泊聽聞莫知去向者尤屬遇中伏望特賜處分以光聖德敎以李秉鼎事筵敎旣言之卿言有難聽施三儒臣係是禁令之前容有可恕且與投竄有異俾各任便還來
정조 20년 · 강
推廣州留守徐有隣江原監司徐有防全羅監司徐鼎修江華留守金履翼開城留守趙鎭寬
정조 20년 · 목
右議政尹耆東啓言今番淸白吏薦廣州留守徐有隣江原監司徐有防全羅監司徐鼎修江華留守金履翼謂有情勢不爲議薦開城留守趙鎭寬亦無端不薦請竝推考從之
정조 20년 · 강
罷兵曹參判李敬一佐郞尹愭注書金履永柳遠鳴職
정조 20년 · 목
政院啓言章奏之無得從門隙出入法意至嚴卽者吏曹判書沈煥之疏本院隸擅自捧入事之可駭莫此爲甚當該守門將及兵曹入直堂郞所當重勘而本院無可施之罰何以爲之敎以當該堂郞罷職守門將令兵判過齋後嚴棍懲勵專由於院隸則不能檢飭之實注書亦竝罷職院隸亦令兵判各別嚴治以懲日後
정조 20년 · 강
以李鼎揆李晩秀李益運李海愚朴宗來爲承旨竝前望也
정조 20년 · 목
敎曰旣非奉室行禮則諸承旨自當朝房淸齋而政官姑不入來前望單子入之待下批牌招察任
정조 20년 · 강
罷兵曹判書具㢞職以趙宗鉉代之以李晩秀爲兵曹參判竝前望也命待宗鉉上來間權察曹務
정조 20년 · 목
兵曹啓言昨冬以後龍虎營禁軍等口傳一竝勿施前別將仍任擧行形止令兵判草記事命下矣依傳敎分付禁軍別將柳孝源處二番內禁衛一二番兼司僕羽林衛自昨年十月以後差代之類使之抄報則遷轉六人身故三人遭故六人陞實捕校三人移付捕校而被退者五十二人充軍二人陣上犯科三人汰去二十四人合九十九人就其中遷轉身故遭故陞實捕校充軍陣上犯科等二十三人係是應頉其代竝當依前口傳次第施行而此外捕校被退者五十二人汰去二十四人之代依口傳勿施之命竝令還付各該本番敎以今日始聞之卿於近日有所謂禁軍區處節目之報廟堂者云大抵節目之規須於永久遵行之事撰成節目作爲法例安有以區處爲名而稱以節目之前例乎雖與入啓文書有異其爲違例則不少此一不可也大臣擧條後曾不數日又復爛熳口傳以漸不可長右相更請別將之削職則別將雖主管禁旅之政甲戌分營以後別將之事本兵專當主管則諉之別將晏然行公此二不可也禁軍之事如是葛藤而卿若越視䄅瘠致有今番上徹以煩朝家處分寧有如許體貌此三不可也眞所謂今日之事責在元帥卿則罷職仍敎曰兵曹判書前望單子入之待下批牌招傳授命召前望以趙宗鉉批下敎曰新除授兵曹判書交龜後乘馹上來事下諭參判前望單子入之待下批牌招判堂上來間使之權察曹務前望以李晩秀批下○政院啓言新除授兵曹判書趙宗鉉有交龜後乘馹上來之命矣明日望拜禮時別侍衛不可不備何以爲之敎以上來間令次堂擧行
정조 20년 · 강
召見百歲老人金時興于便殿特命加資擬五衛將其弟時翼擬同知還鄕後令該道給宴需
정조 20년 · 목
予謂時興曰年今幾何時興對以一百一歲予問子孫幾許對以一子七孫八曾孫而亦有玄孫今已成冠予命其子侄中隨來者竝令入侍仍賜時興酒饌時興飮啜頗健予詢時興以飮食一日幾何對曰飯半孟酒一盃矣予曰筋力壯矣仍命分饋餘饌于老人子侄可裹者令裹去◯敎曰朝聞右相言知其來待已有日今始召見容貌無異六七十歲人行步反復却勝饋之食吞嚥咀嚼恰若少壯可謂瑞物利川前同知崇政金時興持爲加資五衛將加設令該曹口傳擬入率入之其弟僉知金時翼年近八十至今偕老云同知加設口傳擬入竝令還鄕後減下下去後令該道優給宴需於百歲老人家事分付
정조 20년 · 강
推大司成尹得孚飭令行公
정조 20년 · 목
敎曰除拜已久而有召輒違事體道理豈容若是課試之積滯不但可悶帥席久曠士習孰正大司成尹得孚推考更卽牌招嚴飭行公
정조 20년 · 강
命堤川進士金珩吉待其上來草記
정조 20년 · 목
吏曹以珩吉去四月十五日還堤川地啓有是命
정조 20년 · 강
推慶尙監司李泰永還送密陽生員申國賓善山幼學姜鼎煥應旨疏本
정조 20년 · 목
承旨鄭尙愚啓言慶尙監司李泰永道內人應旨上疏收捧上送而其中密陽生員申國賓善山幼學姜鼎煥疏本多違格式不可捧納原上疏還下送而循例上送之該道臣請推考從之
정조 20년 · 강
遞三司在外及未肅拜人
정조 20년 · 목
敎以明日侍臣當爲備員三司都憲及山林外在外及未肅拜人竝許遞今日政差出待下批牌招淸齋
정조 20년 · 강
領議政洪樂性上箚請寢望拜禮之命賜批
정조 20년 · 목
箚略曰伏見小報有明日皇壇拜禮之命伏念數日以來暑氣猝熱玉候愆和湯劑連進此時調攝宜倍於常乞念節宣之道亟寢成命臣固當日趨藥院仰承起居且於望拜命下之後尤宜求對仰籲而疾眩之症近益添谻莫伸微忱職任全曠伏願亟命鐫改臣本兼諸任批以膈氣煩渴當暑如期一時行禮何妨勞動卿須勿以爲慮安心愼攝仍命遣史官傳諭
정조 20년 · 강
左議政蔡濟恭上箚請寢望拜禮之命賜批
정조 20년 · 목
箚略曰伏見小報有明日皇壇望拜禮親行之命聖候膈氣雖以傳敎所下見之旣有如期二字所御茶湯雖屬例進猶且日製以入況近日暑熱與三庚無異若因勞動有所添損則漢臣所云陞下雖自輕其於高廟太后何者豈不爲今日之所當戒者乎首相以藥院陳箚請寢右相亦以此詣闕求對臣病昏不備人數不得隨其後意以爲愛君之語君無不從之理不必疊床爲也纔見批旨之頒竝皆不允所請臣益不勝憧憧之忱玆又短箚陳請伏乞特寢明日望拜之禮以軫保嗇之方批以午來油雲雨意頗緊沾服則停卿須休慮仍命遣史官傳諭
정조 20년 · 강
前持平姜碩龜上疏賜批
정조 20년 · 강
吏曹判書沈煥之上疏賜批仍飭牌招開政
정조 20년 · 목
疏略曰臣於沁守之前後啓聞聖旨之剖析開諭竊不勝憂惑憤懑慷慨流涕者兹以滿腔煩鬱仰瀆崇嚴若其一言倘格宸聰則臣雖退伏鈇鉞亦無所憾矣夫天道無固於示信而日月星辰順其軌則四時不差而千歲可徵矣聖人不期於立信而語默動靜中其節則萬事有則而百世可稽矣嗚呼臣仰我殿下亦一天耳天固有不測之變而風雲雷雨恒失其度則群黎何所信萬物何所育耶聖人亦有不貳之過而禮樂刑政恒失其和則庶績何所熙後世何所法耶(刀削)於(刀削)◯臣愚以爲殿下勿憂諸臣之不信聖敎而益使諸臣不敢不信聖敎每於發號施令皆得正大磊落之體絕無纖微委曲之處則雖欲群下之不信而亦將仰之如日月奉之如金石何所事於警礪大臣過費如綸之敎耶顧今世道日卑士氣不振倫綱日頹國賊無防以至天塹之一水關鑰自弛棊布之列邑官路無礙嗚呼列聖朝四百年培養之餘乃不得河北之一義士乎況復天變作於上民情動於下財用耗而人寸劣宗社有綴旈之憂廊廟無彌綸之策今日國勢一無可恃猶幸義理不墜於地而轉移之機實在于是則殿下何不念鼓舞振作之方輒於歲月之間有此非常之過擧以震剝之撓盪之而禁言之條令依舊自在遂使無知之武夫至微之掖屬司章奏出納之權而喉舌近臣拱手熟視莫敢一言此已寒心其流之害將至於義理晦塞倫綱斁敗而啓後來無窮之患以殿下高明之學宏達之識豈可徒徇一念之私而不爲天下萬世慮乎伏望殿下深留聖意以王道之無偏無黨正直和平爲應天立政之本焉自有近日之事廷臣之譴罰者事過之後皆被曠蕩之恩而或因先事之慮而言似臆料或因匡君之德而跡涉率易俱係罪籍獨阻雨露之仁亦願聖度之轉環焉仍念臣久叨重任初無一能可以仰酬隆恩而近來又因氣衰病强不能相適沈痼日甚神識錯昧通計一旬病居八九以其餘日亦無束帶供職之望伏乞聖慈亟命有司鐫改臣所帶天官之御仍勘臣越位妄言之罪批以不曰涉禁而無異涉禁此非涉禁而何涉禁之疏豈可例批卿則爲先從重推考仍敎以吏曹判書批下依昨日批旨與參判卽爲牌招開政◯政院以吏曹判書沈煥之參判黃昇源再違召啓敎以更爲牌招牌去來各別催促若至夜深致煩酬應該房承旨難免其責以此知悉又以煥之昇源三違召啓敎以此啓辭及傳旨竝還給前牌各別嚴飭斯速開政雖以吏判言之承批足矣更有何許難進之義致煩酬應於近日服涼劑膈煩忒甚時乎不知分義事體有非所期於重臣以此意分付俾決去就牌去來若或遲滯當該注書直捧拿處傳旨
정조 20년 · 목
以蔡弘遠爲承旨李尙度爲大司諫李泰賢爲掌令金孝秀爲持平權晙爲正言吳鼎源沈興永爲校理李基讓爲修撰
정조 20년 · 목
皇壇望拜禮在明也
정조 20년 · 강
召見藥院提調沈頤之副提調李勉膺及諸承旨于誠正閣
정조 20년 · 목
藥院請診承旨持公事入侍也
정조 20년 · 목
予曰卿頃作金剛之行予初以爲妄擧而深以爲慮矣今見卿精神運用頓勝於前正爲卿喜耳仍召見鍾秀孫幼學東善予謂鍾秀曰卿之所倚只有此孫欲使卿見其着帽矣鍾秀曰向來李秉鼎處分實爲過中而聞有老母其在孝理之下合有參恕之道矣
정조 20년 · 강
放月串鎭投竄罪人李秉鼎
정조 20년 · 목
敎曰前此大臣重臣之言雖持難奉朝賀筵奏若此孝理之政亦宜有闊挾前判書李秉鼎罪名分揀
정조 20년 · 강
命幼學金東善初仕調用
정조 20년 · 목
敎曰每欲除官而未果今見大臣之率入又豈可空送此家之人今始祿仕亦云晚矣金奉賀孫幼學金東善今日政初仕調用如無窠首仕參奉先付軍職作窠擬入首仕直長次次陞付區處事分付
정조 20년 · 강
命承旨及守令開政差出上京守令竝下送
정조 20년 · 목
敎曰左承旨右承旨右副承旨許遞與未差之代政官牌招開政待下批牌招察任守令見窠亦爲差出亦令不多日內辭朝昨聞上京守令多有之云奉老外一竝今日內下送後草記事分付該曹
정조 20년 · 강
有政吏曹判書金載瓉參判黃昇源進
정조 20년 · 목
以李鼎運尹光顏金翰東吳泰賢爲承旨鄭來百爲執義趙廷鉉爲延安府使白東運爲順川郡守金東善爲慶基殿參奉
정조 20년 · 강
命慶基殿參奉金東善敎官相換
정조 20년 · 강
遞承旨金翰東尹光顏魚用謙以李書九李亨元金勉柱代之竝前望也
정조 20년 · 목
翰東光顏以在外遞
정조 20년 · 강
以李鼎運爲兵曹參判前望也
정조 20년 · 강
遞副總管李益運兵曹參判李鼎運
정조 20년 · 목
敎曰公格自公格私義自私義重臣李命植年前處義尙今韙之副總管李益運許遞又敎曰更思在法騎堂例遞兵曹參判李鼎運許遞與亞尹總管未差之代令該曹口傳差出
정조 20년 · 강
以洪明浩爲兵曹參判李祖承爲左尹柳焵爲副總管李祖源爲知義禁閔台爀爲同義禁幷口傳也
정조 20년 · 강
仍任前總戎使徐有大
정조 20년 · 목
因該府別單敎曰恤典令該廳卽爲分給事分付○賑恤廳啓言南部全家頹壓一戶錢二兩北部三間中完多頹少二戶各布一疋分給又啓言西部全家頹壓一戶全幕頹壓九戶各錢二兩完少頹多一戶三四間中完多頹少一戶各布一疋北部三四間中完多頹少一戶布一疋分給
정조 20년 · 강
八道儒生幼學朴漢欽等二千五十人疏請趙憲金集從享文廟賜批
정조 20년 · 목
疏略曰先正臣文烈公趙憲文敬公金集從享之請自在先朝名臣碩輔之論多矣京鄕章甫之疏屢矣臣等謹按趙憲稟天地剛大之氣懋聖賢格致之工學透天人之際道接洙泗之源前知之鑑如執蓍龜見理之明若析絲毫而出天之孝貫日之忠尊周之義閑聖之功可以質鬼神而俟百世矣自在幼時聖賢爲期常自激昂曰天生男子豈偶然哉沈潛經吏眞知力踐而及其長也出入於先正臣李珥成渾之門洞見道體之妙的得門路之正存心養性必本乎孔孟旨訣全體大用不外乎朱門丈尺左右逢源以成終始而尊華攘夷之心扶正斥邪之念亦其素縕乎中者也乃以渺然七尺之軀擔荷天下之事當其奉使皇朝也極論聖廡位次之訛舛歷敍諸賢道學出處而大爲華人之欽服及其反命也慨然有東周之意首陳八事曰聖廡配享也內外庶官也貴賤衣服也宴飮食品也士夫揖讓也師生接禮也鄕閭習俗也軍師紀律也次陳十六條曰格天之誠也追本之孝也陵寢之制也祭祀之禮也經筵之規也視朝之儀也聽言之道也取人之方也飮食之節也餼廩之稱也生息之繁也士卒之選也操鍊之勤也城臺之固也黜陟之明也命令之嚴也槪其爲說一皆本之於李珥聖學輯要而參以已見切中時務莫非格君心而明聖學正風俗而惇禮敎五品之不敷而欲敫之五禮之不庸而欲庸之以至軍旅百姓日用飮食之間莫不極論而糾正之此其致澤之志經濟之策質諸古聖賢事業無所媿焉而亦且惓惓於聖廡陸九淵杜預之當黜而不黜豫章勉齋之宜陞而不陞則竝陳章而明卞之以至啓聖祠之疏請移建而翊聖衛道之功無以加矣至若春秋大一統卽天經地義之所在而彝倫之大本學問之極功也憲於此嘗擔夯脊梁自爲己任始當倭使之覬覦也抗疏請斬以明天無二日土無二王之義而又其至誠前知之明已慮其必有猖獗之患向使其言得行其時夫豈有壬辰之變乎及其壬辰之難首倡大義以一千餘殘兵鏖滅數萬倭於淸州卒乃以身殉節於錦山而七百義士同日倂命國家賴之而得全兩湖以基中興之業而惜乎以憲之道德學問經論謨猷不得展布於當時以成太平之治終歸於成仁就義之科此非但憲之不辛實亦國家之不辛耳此則趙憲道學功烈之大略可見者也臣等又按金集以端方審密之姿稟溫雅和粹之氣淸而不激介而不矯以孝悌忠信爲立身之本以居敬窮理爲進修之方而以文元公臣金長生爲父訓襲家庭學有淵源自幼游居食息不離訓典而及其稍長專心性理之學早夜孜孜踐履克篤日侍親側講道論理長生嘗以爲父子間知己性又沖澹不喜仕宦斂跡志養若將終老晚際仁廟首膺徵召與文正公臣金尙憲實相左右二老歸朝四方拭目而行止有命賁趾還山中歲爲養浮沈下邑而非其志也及至丙子勤王路阻募兵鳩糧至爲糾義之擧而終焉北望腐心入都進慰而歸逮我孝廟嗣服下旨特召恩眷益隆諭以不與共天位治天職則非王公尊賢之道集乃感激知遇起膺休命首陳嘉謨而明人心道心之幾則以㴠養本原爲務論治心爲政之安則以致敬盡誠爲本繼以極論當世之務有曰天下之大本一卽殿下之一心也曰今日之急務六卽恢德量振紀綱嚴宮闈用賢良恤民隱責實效也其引君當道之誠濟世安民之策莫非學問中出來知無不言言必中理至誠孤忠可質鬼神而惟其立朝供仕曾未多月不得試所存之萬一豈非後學之所深恨耶且其柳濯之聚徒謀亂起於旁縣而謂不可過其廬則仁廟極加歎賞曰兇徒亦知賢者之可畏敬矣自點之潛通北人用賕行讒而謂以金尙憲與集爲領袖禍將不測則孝廟親自彌縫遂以得解此可見亂賊之加懼而華夷之播聞矣至若禮學者人文儀則之標準也國家敎化之型範也禮學不明則天敍不惇而三綱淪九法斁矣集於此尤用力焉動靜語默莫不以禮自持閨門肅穆寂無人聲入其家者如入治朝日夜沈潛於禮經反覆考校曲暢傍通而世有疑文變節之無所考證者一皆就質而得正此其平生喫緊工夫而當仁廟賓天之日撰進喪禮異同議梳洗前代之訛謬以成國朝之定制又嘗以長生與門人答問者彙分證訂參以備要名之曰疑禮問解刊布於世且其續問解一册卽集之平日與知舊問答也其爲有補於世敎而垂法於萬世者亦何如也若其爲學之法則本之以讀書窮理之工發之爲躬行心得之效而眞實心地刻苦工夫卽其踐履之要訣也尤致力於不覩不聞之地澄心默坐對越神明扁其居曰愼獨此實地之用力也遠近學者洽然宗師之先正臣宋時烈宋浚吉亦以其所事文元者事之殆若明道門人之卒業於伊川則時烈浚吉之成就實亦集之力也此則金集道德學問之大略可見者也嗚呼下學上達聖門之極功而窮理以致其知反躬以踐其實居敬以成其終始者卽朱子爲學之大綱也先正臣李珥嘗以爲孔孟以後得其道而傅其統者惟朱子而其所以自爲而爲敎者惟此三者珥之意亦以是自爲而爲敎也然則天生朱子實生孔子之心而天生李珥亦生朱子之心也珥之門得其敎而傅其道者惟長生與憲殆若孔門之顏曾而集亦以長生之子得其傅而接其統以成宋時烈宋浚吉晚年卒業之功則李珥以爲道統相傅之訣憲與集實無所間然者矣蓋其學問之高明道德之純深經綸志事之廣大兩賢一揆易地皆然而憲則以一心而傅千聖之訣以一身而扶萬古之綱卞之明如燭照數計守之確如山峙嶽立行之果如河決灘傾臨難所就特其餘事而宏謨偉烈赫赫乎百代耳目是憲之有大功於當世也集則心㴠天地造化之妙躬承父師道統之傅稟河嶽之間氣而金精玉潤䔍踐履之工夫而矩方規圓究性理之本源而毫分縷析禮議禮書證成一代之定制而天下之疑文變禮得以斟酌乎萬世是集之有大功於後學也此其所造雖殊而道則同歸均之爲接千聖之統爲百世之師者則憲與集之尙未躋享於文廟者豈非聖世之一大欠事耶試以前昔名碩之言觀之其論趙憲則先正臣金尙憲誌其墓曰國家養育人才二百年至宣廟朝有忠孝節義道德兼備之士惟憲一人先正臣宋時烈誄文曰周幾張豫程敬朱誠又題其墓曰天高地逈日照月臨直萬世而無虧又於華陽聞見錄謂可擧於從祀之列兪棨則以爲憲道德功烈當在於從祀諸賢之前其論金集則先正臣宋浚吉誄文曰天生先生於我東使之任繼開壽道脈於千春先正臣宋時烈曰敬義夾持明誠兩進兪棨曰日月不待贊而明華岱不待稱而高且其從祀之議已自文元公臣長生從祀時士論翕然無異辭此臣等所謂今日從祀之請非臣等之言乃百世不易之論亦名臣碩輔之言也又況列朝以來京鄕章甫之疏凡幾遭矣而輒皆以憲與集竝擧者蓋爲其道均德齊無所異同故也臣等雖甚愚迷何敢杜撰無稽之說擬之於至重至嚴之擧而自忘僭猥仰瀆宸嚴乎臣等竊伏念俎豆腏享非有損益於先正道學而表章道學實爲維持乎國家元氣苟有道學之賢而載擧從祀之禮則聖道旣晦而復明士趨旣渝而復醇正學明而邪說自熄譬如日星之重光而陰翳之自退則國家文明之化亦將權輿於此豈不休哉崇儒重道卽我列聖朝家法粵自五賢從祀之後屢擧縟儀以成常典肅廟壬戌以李珥成渾從享丁酉又以金長生從享逮至先朝丙子特許宋時烈宋浚吉從享之請而十行絲論眷眷以仰述先志爲敎猗歟盛矣且於己卯學儒道儒又以憲與集從享之請先後上書於先世子代理之日未及蒙允尙切士林抑菀之心而今我殿下聖學高明聖孝克篤每嘗以扶植斯文爲矯俗勵世之本而列朝未遑之典靡有不擧今於臣等之請必有淵衷之默運而憲與集之始終本末亦必有酌量而錘枰者我殿下繼述先志之道實惟在於憲與集之特許從享矣伏願追列聖已行之規循一國大同之論亟令先正臣趙憲金集躋享聖廡以光聖德以幸斯文焉批以文烈文敬兩先正之道德學問造詣淵源實合從祀之列周幾張豫程敬朱誠與夫敬義夾持明誠兩進卽下學上達千言萬語中準的也精英也古人亦有定論於兩人然躋配重典自昔難愼今何可一言卽諾於爾等爾等退修學業
정조 20년 · 강
命表訓寺願堂以公穀助給修補
정조 20년 · 목
奉朝賀金鍾秀啓言表訓寺願堂是奉安世祖大王位版之地而年前大水屋宇漂沒寺僧權奉位版于佛殿之後因本寺之殘弊願堂尙未改達事體極爲褻慢自朝家合有更建願堂奉安位版之道矣大抵山中寺刹非不數多而物力在在凋殘房寮率多頹圮一不得修補所見可悶分付道臣其中尤甚處隨力助給以爲修改之地恐好矣敎以表訓寺願堂與他有異自公家助給穀物修補後位版還卽奉安其他修葺處依他寺例從便爲之事分付
정조 20년 · 강
命以內醫玄必采啓下御醫
정조 20년 · 목
藥房提調沈頤之啓言入侍醫官近多老病術業精明可合議參者不可不預爲備儲請內醫玄必采御醫啓下使之入侍診筵從之
정조 20년 · 강
推兵曹判書趙宗鉉
정조 20년 · 목
副總管望柳焵名字以綱誤書至蒙落點政院請推該堂故允之
정조 20년 · 강
有政吏曹判書金載瓉參議韓晚裕兵曹判書趙宗鉉進
정조 20년 · 목
以申光河爲承旨沈養之爲錦山郡守黃世中爲順天營將
정조 20년 · 강
遞承旨金勉柱申光河以李海愚鄭尙愚代之竝前望也
정조 20년 · 강
給漢城府頹戶恤典推判尹權ꞇ右尹姜彝正
정조 20년 · 목
因該府別單敎曰恤典令該廳卽爲分給事分付晴霽已久今始報來不勤之部官更觀前頭處分卿等不能檢飭難免其責推考賑恤廳啓言西部全家頹壓二戶全幕頹壓一戶各錢二兩完少頹多一戶布一疋南部全家頹壓一戶錢二兩分給
정조 20년 · 강
放時囚安經心金良倜等
정조 20년 · 목
義禁府啓言兼春秋安經心供以爲若見翰林上下番旣具則妄度兼史之無所責望每每占便至於昨日以後罪益彰露尤合萬隕云金良倜供以爲愚迷昏劣不爲逐日待令翰林出去之後入侍有命擅離占便之罪萬死無惜云請上裁敎以渠輩何足責姑爲付過放送
정조 20년 · 강
召見藥院提調沈頤之禮曹判書閔鍾顯整理堂上李時秀徐龍輔尹行恁郞廳李始源金近淳洪守榮于便殿
정조 20년 · 목
予曰慈宮誕辰在邇喜懼之心倍於常時而懼甚於喜昨年則是周甲之歲而仰體慈心之謙抑凡係儀文當從簡約誕日賀儀亦未能如禮行之故以有賀之名無賀之實有所下敎者此也今年賀儀權停亦出於仰體慈志而只以親上表裏磨鍊儀註修正以入可也閔鍾顯曰當此慶節歡欣慶忭之忱年年倍切臣等之所顒望在於誕辰陳賀之如例擧行猶可爲餙慶之一道而今伏承只行親上表裏之下敎慈宮撝謙之德非不欽仰而亦不勝抑鬱矣鍾顯曰賀儀雖權停呼嵩之禮恐不可不如例爲之故敢此仰達矣予曰卿言甚好矣卿以禮堂年年效勞於慶禮矣鍾顯曰臣於見任雖未堪承而每年慶辰獲覩盛擧下情榮幸矣頤之曰惠慶宮氣候何如予曰一樣矣近日進御瓊玉膏果有效矣頤之曰每年一劑進御則靈異之效必不可勝言矣予曰然矣頤之曰當此慶月大小臣民鼓舞攅祝皆願有餙慶之喜而今承下敎至於儀文間事亦不欲張大此雖出於仰體慈宮之聖意而顒望之群情不勝抑菀矣予曰予心亦豈不然不敢違慈敎不得不然矣予謂時秀曰參班二品以上當爲幾人乎時秀曰似不過百餘員矣予曰諸臣饌床不必豐備從略磨鍾可也
정조 20년 · 강
慈宮誕辰陳賀承慈敎權停命以親上表裏擧行
정조 20년 · 목
禮曹以今月十八日惠慶宮誕辰陳賀時應行節目磨鍊啓敎曰昨年卽周甲誕辰而稱慶之擧仰體慈心不敢若禮擧行竝與年年應行之賀儀而至以致詞表裏親上於大庭昨年猶然況今年乎以予祝慶之誠亦難違拂慈心誕辰陳賀仰承慈敎權停而賀儀權停例進表裏其日便殿殿庭親上表裏以此知悉擧行○禮曹判書閔鍾顯啓言慈宮誕辰親上表裏事命下矣親上時服色以袞龍袍磨鍊以入二品以上則以黑團領參班行禮則當以光後再拜磨鍊乎從之
정조 20년 · 강
放驪州牧定配罪人金履永竹山地放逐罪人吳泰曾
정조 20년 · 목
敎曰慶辰當前上下番翰林逐竄者分揀
정조 20년 · 강
放時囚崔守魯任焴保放金宗鉉
정조 20년 · 목
因守魯囚單敎曰治聲已聞本事微眚至於晚裝云云草記不然附過帶職放送使之當日還官因焴囚單敎曰飭已行課農捧糴不可一刻曠官以公罪區別功議爲先勘放後草記使之待朝還官同罪未及就囚者待其拿來依此勘放
정조 20년 · 강
秋曹進殺獄完決文案持平洪光一疏劾朴聖泰李濟萬徐配修等命罷該堂李得臣尹弼秉韓用龜職補光一參禮察訪獄案疏本竝還給改差該房承旨吳泰賢
정조 20년 · 목
光一疏略曰近日朝綱可謂掃地盡矣惟彼朴聖泰之反詈臺閣何太無憚也渠所以趨權附勢爲倀爲鬼亦必自料其難免公議則臺疏所論尙可謂失之闊略在渠之道固當縮頭省愆斂手知懲之不暇而及其對章乃敢盛氣咆哱反加詬辱殆無餘地渠雖癡濫誠如臺評安敢蔑視臺閣至於此哉其在尊朝綱礪俗習之政終不可無懲臣謂前參議朴聖泰亟施削黜之典宜矣噫世道乖離憸小乘機跳踉出沒與朴聖泰一而二者亦多其類苟曰於汝何誅而一付之於不足責之科則已憲臺之旣發其端而猶有所存拔取舍者何也靈光郡守李濟萬巧於附麗習於藉賣其妖邪驕溢之狀反有浮於聖泰承望勢利暗地作備薦紳士夫之爭趨下流者擧被此人之所詿誤一世指目必稱李朴論其平生固已難容而雖以居官言之三載腴邑專事肥已大治鄕第材尾蔽江遠輸廣占田園膏壤連郡相接南來傳說藉藉載路臣謂李濟萬亟施竄配之典一以爲癉惡一以爲懲貪焉金海府使徐配修賦性陰譎行已奰慝自來伎倆惟以立幟於背義之地沽衒於賭利之場作爲能事昨年諫長時前瞻後顧故自緩步於懲討之論者已見其隱有所恃心跡莫掩顧今浮囂未息窺覘成俗世道人心猶有未靖之時如此不正之類尤不可不明示好惡臣謂徐配修施以屛裔之典斷不可已也敎曰今日酬應爲今日臣子者亦必知之則不潔之殺獄完決不先不後必於今日來呈刑官等亦可謂知道理乎完決文案判下之不欲踰日曹隸亦知則以此時呈此案使之判此完決者豈非求其說而不得者乎當該刑曹行公堂上竝罷其職此事處分刑官也所謂洪光一者以持平又敢投呈彈章於此時論朴聖泰李濟萬徐配修等光一之本末熟知於數年兼史而人之無慮亦從完伯而詳知光一雖十生九死渠何敢辦此口業此時使之呈此疏敎光一而嗾光一者駭痛甚於光一非爲幺麼聖泰等抂費辭敎近來似此貌樣與手勢丙申以後所未敢售者問于嚮用之前銓長而前銓長亦云不知其何以致此重臣豈欺予然則知之者人乎鬼乎世道之所以爲世道卽階級與層節而及其歸趣自歸于一而今也反是若此不已威福下移於鼠竊之輩大官不能董正銓官不能激揚任其厮壞於皆稱不相干涉之中無厭之求將至不厭於是乎自上何以一一副循其志望逢迎其意慾乎又然則怨懟起而鞫獄出鞫獄出而朝象潰雖以前銓長銘肺於家事二字之若心亦何以自保乎重臣近以世道之不靖每筵憂歎而暗中之杵無日不出所謂堂疏臺章適足爲貽羞之端而敢以好惡不明等語言之於筵席書之於章奏使人不堪一哂天何言哉四時行焉萬物成焉俗人肉眼渠何知今日雨明日晴全忽順受之義反生助長之計不知一分嚴畏底意思噴飯之不足直欲嘔逆諸人或賜嚴批或賜處分而如光一者屬之不足責而勿論則獨非可惜者職名乎聖泰等三人者設有時急不可緩討之罪昨旣言之今又論之不嫌其屑瀆其罪難赦且況一筆駁三人如黨戰時擧措而不怕不怯者此果眞箇直截而能爲此乎亦不過顗覦窺覘中跌足所致世道如彼也故好惡不但不欲明眎旋恐覆轍之復尋其在生道殺人之道光一決不可不嚴處而外面則不過彈劾兵曹堂上兩南守令各一人揆以刑政亦難別用重典光一補之參禮當日下送刑曹完決文案光一所謂上疏竝卽還給旣是該房亦云呼望則獨於入啓乃欲倖免乎申退該房承旨改差此亦五習矯俗中一端以此嚴飭
정조 20년 · 강
以朴聖泰爲承旨前望也
정조 20년 · 강
配洪光一于全州除朴聖泰靈光郡守
정조 20년 · 목
敎曰渠豈敢不卽飛入乎所謂參禮察訪洪光一卽其地方全州營下定配令道伯管束可謂無不對又焉敢不卽出肅乎承旨朴聖泰靈光郡守除授除朝辭城門前出送
정조 20년 · 강
以李普溫爲承旨前望也
정조 20년 · 강
命迎春軒東西溫堗房席點下者及行禮時半幕次一件直下
정조 20년 · 목
戶曹以迎春軒東西溫堗別紋地衣等所入別單啓各蓮花方席一坐褥一件上排席一件下排席一件點下敎以排設房直下丙申以後未嘗輕許而昨今年排設自華城進饌時不爲上下渠輩豈有滲漉之泒及乎東西溫堗房席上下排之點下者直下而行禮時半幕次一件亦爲直下此是爲所重之持恩此後焉敢授例以此知悉
정조 20년 · 목
因該府別單敎以恤典令該廳卽爲分給事分付○賑廳啓言東部全家頹壓一戶錢二兩西部全家頹壓二戶各錢二兩完少頹多三戶各布一疋三四間中完多頹少一戶布一疋南部全家頹壓一戶錢二兩合錢八兩布四疋依例分給
정조 20년 · 목
義禁府以焴杖八十公罪牧贖放送啓
정조 20년 · 강
遞承旨李普溫以金翰東代之前望也
정조 20년 · 강
召見藥院副提調李冕膺于便殿
정조 20년 · 강
召見整理堂上李時秀徐有大徐龍輔直提學李晚秀原任直閣金祖淳整理都廳李始源金近淳于便殿